b'\n_START_ARTICLE_\nJoan Mir\xc3\xb3\n_START_SECTION_\nBiografija\n_START_PARAGRAPH_\nChoanas Miro (\xc5\xbdoanas Miro kataloni\xc5\xa1ka tarme) gim\xc4\x97 1893 m. baland\xc5\xbeio 20 d. Barselonoje. Jo t\xc4\x97vas Migelis buvo auksakalys ir laikrod\xc5\xbei\xc5\xb3 meistras. Motina Dolors buvo bald\xc5\xb3 gamintojo dukt\xc4\x97. 1907 m. Ch. Miro \xc4\xafstojo mokytis \xc4\xaf verslo mokykl\xc4\x85 Barselonoje ir lank\xc4\x97 u\xc5\xbesi\xc4\x97mimus meno ir amat\xc5\xb3 mokykloje. Po moksl\xc5\xb3 \xc4\xafsidarbino biuro tarnautoju. Po 2 met\xc5\xb3 patyr\xc4\x97 psichologin\xc4\xaf l\xc5\xab\xc5\xbe\xc4\xaf ir apleido tarnyb\xc4\x85. Jo t\xc4\x97vai perve\xc5\xbe\xc4\x97 j\xc4\xaf Mont-Ro\xc4\x8d poilsio vietov\xc4\x99 prie Taragonos. 1912 \xe2\x88\x92 1915 m. Ch. Miro prat\xc4\x99s\xc4\x97 dail\xc4\x97s studijas Francesc Gal\xc3\xad mokykloje Barselonoje. J\xc4\xaf r\xc4\x97m\xc4\x97 meno k\xc5\xabrini\xc5\xb3 dileris Jos\xc3\xa9 Dalmau, kurio galerijoje 1918 m. \xc4\xafvyko primoji Ch. Miro paroda. 1917 m. dailininkas susitiko Frans\xc4\xaf Pikabij\xc4\x85. \xc5\xa0iuo laikotarpiu tap\xc4\x97 Katalonijoje ir Maljorkoje peiza\xc5\xbeus, portretus, aktus fovistine maniera, buvo \xc4\xaftakotas P. Sezano ir kubist\xc5\xb3 geometrini\xc5\xb3 form\xc5\xb3 naudojimo. _NEWLINE_1920 m. Ch. Miro keliavo \xc4\xaf Pary\xc5\xbei\xc5\xb3, kur sutiko P. Pikas\xc4\x85. Laik\xc4\x85 leido tarp Katalonijos Mont-Ro\xc4\x8d ir Pary\xc5\xbeiaus. Susipa\xc5\xbeino su literatais Max Jacob, Pierre Reverdy ir Tristan Tzara. Dalyvavo dadaist\xc5\xb3 renginiuose. Buvo \xc4\xaftakotas P. Kl\xc4\x97. Jos\xc3\xa9 Dalmau 1921 m. suorganizavo Ch. Miro pirm\xc4\x85 personalin\xc4\x99 parod\xc4\x85 Pary\xc5\xbeiuje, La Licorne galerijoje. 1923 m. jo darbai eksponuoti Pary\xc5\xbeiaus Rudens salone. 1924 m. Ch. Miro prisijung\xc4\x97 prie Pary\xc5\xbeiaus siurrealist\xc5\xb3 grup\xc4\x97s, pasira\xc5\xa1\xc4\x97 po siurrealist\xc5\xb3 manifestu. 1925 m. Pjero galerijoje \xc4\xafvyko jo kapitalin\xc4\x97 paroda ir tais pat metais jis dalyvavo bendroje pirmojoje Pary\xc5\xbeiaus siurrealist\xc5\xb3 grup\xc4\x97s parodoje toje pa\xc4\x8dioje galerijoje. 1928 m. Ch. Miro vie\xc5\xa1\xc4\x97jo Nyderlanduose ir prad\xc4\x97jo serij\xc4\x85 paveiksl\xc5\xb3, \xc4\xafkv\xc4\x97pt\xc5\xb3 sen\xc5\xb3j\xc5\xb3 oland\xc5\xb3 tapytoj\xc5\xb3; suk\xc5\xabr\xc4\x97 pirmuosius savo kolia\xc5\xbeus. _NEWLINE_1929 m. Ch. Miro Palmoje ved\xc4\x97 Pilar Juncosa (1904\xe2\x88\x921995), sekan\xc4\x8diais metais gim\xc4\x97 vienintelis poros vaikas, dukt\xc4\x97 Maria Dolors. 1929 m. jis prad\xc4\x97jo eksperimentuoti su litografija ir 1933 m. suk\xc5\xabr\xc4\x97 pirmuosius savo ofortus. De\xc5\xa1imtme\xc4\x8dio prad\xc5\xbeioje k\xc5\xabr\xc4\x97 siurrealistines skulpt\xc5\xabras i\xc5\xa1 atsitiktinai rast\xc5\xb3 daikt\xc5\xb3 ir da\xc5\xbeyt\xc5\xb3 akmen\xc5\xb3. 1936 m. Ch. Miro d\xc4\x97l Ispanijos pilietinio karo paliko T\xc4\x97vyn\xc4\x99 ir j\xc4\x85 gr\xc4\xaf\xc5\xbeo 1941 m. Jo k\xc5\xabriniai 1936 m. buvo \xc4\xaftraukti \xc4\xaf parod\xc4\x85 Niujorko \xc5\xa1iuolaikinio meno muziejuje ir 1937 m. dailininkas buvo u\xc5\xbesakytas sukurti monumentali\xc4\x85j\xc4\x85 tapyb\xc4\x85 Ispanijos paviljone Pary\xc5\xbeiuje vykusiai Pasaulinei parodai._NEWLINE_1941 m. Niujorko \xc5\xa1iuolaikinio meno muziejuje \xc4\xafvyko pirmoji retrospektyvin\xc4\x97 Ch. Miro paroda muziejuje. 1944 m. Ch. Miro prad\xc4\x97jo dirbti su keramika kartu su Josep Llor\xc3\xa9ns y Artigas, skyr\xc4\x97 daugiau laiko grafikai. 1954 \xe2\x88\x92 1958 m. Ch. Miro dirbo beveik vien \xc5\xa1iomis dail\xc4\x97s formomis. 1954 m. jis laim\xc4\x97jo Did\xc4\xafj\xc4\xaf priz\xc4\x85 u\xc5\xbe grafik\xc4\x85 Venecijos bienal\xc4\x97je.   1958 m. Ch. Miro buvo apdovanotas Gugenheimo tarptautiniu prizu u\xc5\xbe sien\xc5\xb3 tapyb\xc4\x85 UNESCO pastate Pary\xc5\xbeiuje. 1959 m. Ch. Miro atnaujino paveiksl\xc5\xb3 tapyb\xc4\x85 didelio formato drob\xc4\x97se. Po 1960 m. intensyviai dirbo skulpt\xc5\xabros srityje. Jo retrospektyvin\xc4\x97s parodos \xc4\xafvyko: 1962 m. Pary\xc5\xbeiaus nacionaliniame \xc5\xa1iuolaikinio meno muziejuje ir 1974 m. \xe2\x88\x92 Gran Pal\xc4\x97 (Did\xc5\xbeiuosiuse r\xc5\xabmuose) Eliziejaus laukuose Pary\xc5\xbeiuje. 1978 m. Pary\xc5\xbeiaus nacionaliniame \xc5\xa1iuolaikinio meno muziejuje buvo eksponuoti daugiau nei 500 dailininko pie\xc5\xa1ini\xc5\xb3. _NEWLINE_1980 m. Ch. Miro apdovanotas Ispanijos aukso medaliu u\xc5\xbe tapyb\xc4\x85. Jo vardu pavadinta aik\xc5\xa1t\xc4\x97 Madride, parkas Barselonoje. Choanas Miro mir\xc4\x97 1983 m. gruod\xc5\xbeio 25 d. Palma de Maljorka mieste. Palaidotas Montju\xc3\xafc kapin\xc4\x97se Barselonoje. 1975 m. Ch. Miro Barselonoje \xc4\xafsteig\xc4\x97 savo vardo fond\xc4\x85-muziej\xc5\xb3. Maljorkoje \xc4\xafkurtas kitas muziejus 1981 m. Ch. Miro ir jo \xc5\xbemonai padovanojus k\xc5\xabrini\xc5\xb3.'